section_heading: Vojna karijera
paragraph_text: U siječnju 1898. postaje zapovjednikom bojne u 109. badenskoj tjelesnoj grenadirskoj pukovniji u Karlsruheu, nakon čega od srpnja 1900. zapovijeda pukovnijom u 73. streljačkoj pukovniji "Feldmarschall Prinz Albrecht von Preussen" u Hannoveru. Istodobno s tim imenovanjem unaprijeđen je u čin potpukovnika. U listopadu 1902. dostiže čin pukovnika, da bi u ožujku 1904. bio imenovan zapovjednikom 1. hannoverske pješačke pukovnije. Navedenom pukovnijom zapovijeda do travnja 1907. kada postaje zapovjednikom 83. pješačke brigade smještene u Erfurtu. Neposredno prije tog imenovanja, u ožujku 1907., promaknut je u čin general bojnika. U ožujku 1910. imenovan je zapovjednikom 9. pješačke divizije uz istodobno promaknuće u čin general poručnika. Navedenu dužnost obnaša do listopada 1912. kada je imenovan zapovjednikom tvrđave Mainz. U ožujku 1912. unaprijeđen je u čin generala pješaštva.